text: Politiet: Tre drenge på 14, 15 og 15 år står bag groft hærværk i Gram
  13 november 2015 kl. 06.02
  Lokalpolitiet i Haderslev mener, at tre drenge på 14, 15 og 15 år står bag omfattende hærværk med overmaling af bl.a. bygninger og biler i Gram.
  Flere bygninger, gavle, skilte og adskillige biler blev mandag den 19. oktober overmalet med sort spraymaling i Gram by.
  Lokalpolitiet i Haderslev har nu via efterforskning fået opklaret hærværket og mener, at det er tre drenge på 14, 15 og 15 år, der er gerningsmændene.
  Politiet anholdt og sigtede i første omgang en lokal 16-årig dreng, som via sin færden i gernings-tidsrummet og relationer til en af de forurettede påkaldte sig særlig opmærksomhed. Efterforskningen har dog vist, at han ikke var medskyldig i hærværket.
  